ผู้ว่าฯ อุดรธานี กำชับหน่วยงานที่เกี่ยวข้องรับมือสถานการณ์ฝนทิ้งช่วง ยืนยันยังมีน้ำเพียงพอสำหรับอุปโภคบริโภค
นายวัฒนา พุฒิชาติ ผู้ว่าราชการจังหวัดอุดรธานี กล่าวถึงสถานการณ์ฝนทิ้งช่วง ในการประชุมติดตามการขับเคลื่อนการดำเนินงานตามนโยบายสำคัญของรัฐบาล และยุทธศาสตร์การพัฒนาจังหวัด ครั้งที่ 9/2562 ว่า ปัจจุบันอ่างห้วยหลวงมีปริมาณกักเก็บน้ำ ประมาณ 22 เปอร์เซ็นต์ของความจุอ่าง          ส่วนที่อ่างเก็บน้ำหนองหานมีปริมาณน้ำ 50 เปอร์เซ็นต์ของความจุอ่าง ยืนยันทั้งสองแห่งยังมีน้ำเพียงพอต่อการอุปโภคบริโภค และการสนับสนุนน้ำบางส่วนเพื่อช่วยเหลือพื้นที่การเกษตรไม่ให้เสียหายในจุดที่สำคัญ และจำเป็นเร่งด่วน          อย่างไรก็ตามทางจังหวัดได้มอบหมายให้ทุกอำเภอ ได้เร่งสำรวจพื้นที่การเกษตรของเกษตรกรที่ได้รับผลกระทบจากฝนทิ้งช่วง หากมีระยะเวลายาวนานขึ้น จะได้หาทางช่วยเหลือ และแก้ไขปัญหา          ผู้ว่าราชการจังหวัดอุดรธานี กล่าวอีกว่า ได้กำชับให้หน่วยงานที่เกี่ยวข้องได้มีการเตรียมอุปกรณ์เครื่องมือ รถบรรทุกน้ำ และเครื่องสูบน้ำ ด้านหน่วยทหารก็จัดเตรียมสรรพกำลังพร้อมออกให้การช่วยเหลือพี่น้องประชาชน ในกรณีฝนทิ้งช่วงยาวนานขึ้น          พร้อมกันนี้ได้มีการประสานให้มีการทำฝนหลวง ในพื้นที่เหนืออ่างเก็บน้ำห้วยหลวง และพื้นที่ต่าง ๆ ของจังหวัดอุดรธานี ปัจจุบันอยู่ระหว่างดำเนินการ พร้อมขอความร่วมมือพี่น้องประชาชน และทุกภาคส่วนใช้น้ำอย่างประหยัด เพื่อจะได้มีน้ำใช้ในการอุปโภคบริโภคอย่างต่อเนื่อง จนกว่าจะมีฝนตก และมีระดับน้ำที่เพียงพอต่อไป#ฝนทิ้งช่วง #ปริมาณกักเก็บน้ำ #ฝนหลวง #สำนักข่าวกรมประชาสัมพันธ์ #NNT #ILOVETHAILAND